Marianne Namshali Mdee (maarufu kwa jina la kisanii kama Mimi Mars; jina lingine la kisanii ni Triple Threat; alizaliwa Paris nchini Ufaransa, 21 Juni 1992) ni msanii wa Bongo Flava, R&B na Pop kutoka Tanzania. Mimi Mars pia ni muigizaji, mshawishi (influencer), mshereheshaji na mtangazaji wa vipindi vya televisheni. Anajulikana kwa sauti yake kwenye uimbaji na uchezaji (dansi). Mimi Mars alizaliwa jijini Paris nchini Ufaransa akakulia Arusha, Tanzania. Amesoma shule ya msingi Arusha Modern School na sekondari St. Catherine’s Mountain View iliyopo jijini Nairobi, Kenya . Ni mzaliwa wa mwisho kwenye familia yao, ndugu zake wengine wakiwa ni waimbaji wa nyimbo za Injili, Nancy Hebron ni mwanamuziki wa Pop Vanessa Mdee. Alizaliwa kwenye familia ya wanamuziki, hivyo yeye na ndugu zake waliomtangulia walionyesha kupenda muziki tangu utotoni na walitumbuiza kwenye matukio mbalimbali ya kifamilia. Mwaka 2018 Mimi Mars alishirikiana na dada zake kutoa kibao kiitwacho “Beautiful Jesus” . Akiwa na umri wa miaka 11, Mimi Mars alishirikishwa kwenye tangazo la kampuni ya Tan Foam akiwa na baba yake. Inasemekana alianzia fani ya sanaa kwenye kutokea YouTube kabla ya kuingia rasmi kwenye muziki.